**Gadeteater i Espergærde**

**Ryttere i Kvistgård haveforening og Tarzan i Rolighedsparken. Det bliver vildt i Espergærde! I år PASSAGE Festival beder nemlig ikke publikum komme til os. I stedet kommer vi til jer!**

PASSAGE Festival er, som en af de eneste gadeteaterfestivaler i Europa, ikke aflyst. Tværtimod. Selvom programmet har ændret sig i løbet af foråret, har omstændighederne også medført nye muligheder.

Blandt andet kommer festival i samarbejde med lokale ildsjæle længere, dybere og bredere ud i nærområderne, og gæster både enge, strande, byrum, boligområder og plejehjem. Hvis du bor i Espergærde, skal du altså holde øje med, hvad der sker i din by mellem den 27. juli og 1. august, hvor festivalen løber af stablen.

Måske du får et glimt af en heste-rumpe bag hækken, eller får ydet beskyttelse af en bodyguard, mens du går på fortovet? Der er gadeteater på færde og ingen kan vide sig sikker på et godt grin fra en vildmand eller en charmeoffensiv fra en marionetdukke.

**PROGRAM**

I Espergærde vil man kunne møde Mr. Barti. Han er en dygtig musiker – og en endnu dygtigere performer! Han kan både spille, synge og danse, men det sker med lidt hjælp fra hans dukkefører, **Alex Barti**, som holder styr på mere end 40 strenge i et sirligt snoresystem, der har været under udvikling i over 30 år. Marionetdukken optræder til glæde for børn og barnlige sjæle i Espergærde Centret og til glæde for børnene i Nyrup Børnehave.

*Oplev* [*Alex Barti*](https://passagefestival.nu/performance/alex-barti-dk-mk/) *torsdag 30. juli kl. 10.00 & 11.00 i Espergærde Centret*

Man vil heller ikke kunne undgå at møde **Les Tonys**. De to bodyguards rager højt op over stakitter og ligusterhække – men ingen grund til panik: De er til stede for borgernes beskyttelse. Det er franske Compagnie Albedo der spiller Tony og Tony, og de sikrer områderne Kofoed Anchers Vej og Espergærde Centret.

*Oplev* [*Les Tonys*](https://passagefestival.nu/performance/les-tonys/) *mandag 27. juli kl. 16.00 på Kofoed Anchers Vej samt torsdag 30. juli kl. 14.30 i Espergærde centret.*

I Rolighedsparken går det vildt for sig, når Dansk Rakkerpak slipper Tarzan og Jane løs i deres nyeste produktion, **Tam Vild**. En junglekomedie med en massiv lydside, slapsticks og poesi… og den klassiske replik ”Me Tarzan, You Jane! Medbring et tæppe eller en festivalstol til at sidde på, når du skal nyde forestillingen.

*Oplev* [*Tam Vild*](https://passagefestival.nu/performance/tam-vild/) *fredag 31. juli kl. 17.00 i Rolighedsparken*

Les Goulus er et frank kompagni, der næsten ikke kan blive mere franske i forestillingen **The Horsemen**. Her har tre ryttere forvildet sig ud på Jarlens Grund og i Haveforeningen Kvistgård, hvor de skal træne op til de forestående Olympiske Lege. Med næsen i vejret og høje knæløft forsøger de tre ryttere at præstere deres (h)ypperste. De opretholder for alt i verden ”Den franske attitude”, hvor der sadles op med selvsikkerhed og arrogance. Også selvom hestene måske ikke altid er lige til at tøjle.

*Oplev* [*The Horsemen*](https://passagefestival.nu/performance/the-horsemen/) *torsdag 30/7 kl. 16.00 på Jarlens Grund og fredag 31. juli kl. 18.00 i Haveforeningen Kvistgård*

**SAMLET PROGRAMOVERSIGT I ESPERGÆRDE**

MANDAG 27/7

16.00- 16.30 Les Tonys af Cie. Albedo (FR) på Kofoed Anchers Vej

TORSDAG 30/7

10.00 - 10.30 Alex Barti (DK/MK) i Espergærde Centret

11.00 - 11.30 Alex Barti (DK/MK) i Espergærde Centret

14.30 - 15.00 Les Tonys af Cie. Albedo (FR) i Espergærde Centret

16.00 – 16.30 The Horsemen af Les Goulus (FR) på Jarlens grund

17.00 - 17.50 Tam Vild af Dansk Rakkerpak (DK) i Rolighedsparken

FREDAG 31/7

18.00 – 18.30 The Horsemen af Les Goulus (FR) i Haveforeningen Kvistgård

***BILLEDTEKSTER***

*’Yp, ’yp alle mine heste! De tre franske ryttere skal i topform til OL, og det kræver en særlig disciplin! Oplev The Horsemen når de finpudser deres franske attitude i Haveforeningen Kvistgård den 31. juli kl. 18.*

*Foto: PASSAGE Festival*

*Tony og Tony har ikke altid situationsfornemmelse – til gengæld har de hjertet på rette sted. De ser farer overalt og er klar til at beskytte borgerne mod sig selv og hinanden. Oplev Les Tonys 27/7 kl. 16 på Kofoed Anchers Vej og 30/7 kl. 14.30 i Espergærde Centret.*

*Foto: Kashammer*